SAL lê dalk meer as 900 werkers afZuks Ramasia. Foto: SAL Die Suid-Afrikaanse Lugdiens (SAL) het met ŉ herstruktureringsproses begin wat moontlik tot honderde werksverliese kan lei. Zuks Ramasia, waarnemende uitvoerde hoof van die SAL, het gesê die lugredery se 5 146 werknemers is van die herstrukturering in kennis gestel en dat met ŉ konsultasieproses ingevolge artikel 189 van die Wet op Arbeidsverhoudinge begin is. Die herstruktureringsproses kan tot afleggings lei, maar Ramasia het gesê sy is hoopvol dat die SAL die impak daarvan kan beperk en ondersteuning sal bied aan diegene wat wel geraak gaan word. Sy het gesê die SAL het oor die afgelope paar jaar verskeie uitdagings in die gesig gestaar wat tot die ernstige situasie gelei het. Die uitdagings sluit in befondsing- en likiditeitsuitdagings; onvermoë om onbepaald te leen sonder om skuld terug te betaal; hoë rentekoste op lenings; die onbestendige en wisselvallige brandstofprys; wisselvalligheid in valuta; onvoldoende inkomste en kontantgenerering in verhouding tot bedryfskoste en ŉ verouderde vloot wat duur is om te onderhou en nie brandstofdoeltreffend is nie. “Boonop is die SAL se balansstaat histories swak en bly dit so ondanks die onlangse aansienlike kapitaalinspuitings van die regering. Ons voortgesette verliese en afhanklikheid van regeringswaarborge om geld te leen, het die rentekoste verhoog wat die bedryfskoste van die onderneming beïnvloed.” Volgens Ramasia moet die SAL dringend aandag gee aan sy finansiële posisie en dit is die rede vir die herstruktureringsproses wat sal poog om die doeltreffende implementering van sy omkeerstrategie te verseker te midde van die heersende operasionele uitdagings. Al die SAL se afdelings en departement word deur die herstruktureringsproses geraak. Die lugredery se filiale, naamlik SAAT, Mango en Air Chefs, word nie geraak nie. Ramasia het gesê dit is in die stadium moeilik om te skat hoeveel van sy werknemers deur die herstrukturering geraak sal word. “Geen finale besluit sal geneem word tot die konsultasieproses afgehandel is nie. Daar word egter geskat dat sowat 944 werknemers geraak kan word.” Die konsultasieproses kan na verwagting tot 11 Januarie 2020 voortgaan. “Hierdie moeilike besluite was nodig om die SAL op ’n meer volhoubare basis te plaas, terwyl ons verseker dat ons steeds die beste diens aan kliënte bied. Dit is baie jammer dat ons paaie met sommige getroue kollegas sŉ gaan skei. Ons doen alle moontlike stappe om te verseker dat hierdie veranderinge op ŉ sorgsame wyse bestuur word en dat almal waardig behandel word,” het Ramasia gesê.